Còp sec, Jean Valjean se botèc era casqueta, passèc ara prèssa ath long deth lhet sense guardar ar avesque, en tot filar-se de cap ara limanda qu’auie en cabeç; lheuèc era barra de hèr coma entà forçar era sarralha, mès que i auie botada era clau; la dauric e çò de prumèr que trapèc siguec eth petit tistèr damb er argent; lo cuelhec, trauessèc era estança a longues calhamardades, sense cap de precaucion e sense tier compde ja deth bronit, trauessèc era pòrta, entrèc en oratòri, cuelhec eth sòn pau, dauric era hièstra, sautèc, sauvèc er argent en sòn morralet, lancèc eth petit tistèr, trauessèc eth jardin, sautèc era paret coma un tigre e despareishec.